Yesu na ndru mu yo pe pan mbo, “Mi wi waŋgra ŋga kania, ŋmba we taa ni kro kre, wa nyaari wɔmu nu, la, we kania ŋga ki ŋmaa kaan kre ta.”
A Pharisee leele pre na kna mu yo u pan mbo, “Muyɛ dansiɛrɛ mu lii kre. Kena nyjɛ mu yuu ŋga finfin yi.”
A Yesu na yo pe pan mbo, “Hali na ni niyɛ dansiɛrɛ li kuraa, ni kee kre pe kpra. Ŋgi na hin? Ni chin mna ni yiri mu pan, mu chin mna ni shie, la, yire e n chin mna ni yiri, a e n chin mna ni shie.
Yire e leele yiɛ le na pimi kuun, mi na ndro gbun pimi ni.
La na ni yo mbe pimi kun kre, kie pe kpra ni. Ŋgi ndra na hin? Mi nunu ma ni pimi kuun, mi na ni Lɛ ŋmba u ni tun wre wi.
Pe ki nyunɔ e mbra yire nu na, na leele shiin dansiɛrɛ waa pe nunu, kena kpra yi.
Ni niyɛ dansiɛrɛ li, a ni Lɛ wre u ni tun wre ni dansiɛrɛ li na.”
A pra kna mu Yesu wie mbo, “Sena mu Lɛ wre nyi hin?” A Yesu na kna mbo, “E n ni chin, a e n ni Lɛ wre chin. Na e na ni chin kre, ee na ni Lɛ wre chin na.”
Yesu na yire kee nyjɛ yo na uu wa na nyina Suminyuŋgo lawee ŋga nu praa swa teeri kre nu, la, ndro nsra kɛ taa u na, ŋgi na hin? Na u nyjila n ta mu da tun.
Yesu na ndru mu yo pe pan mbo, “Mbe sɛ, a ee kɔɔ na ni chaa, la, ee ku e sisam nu, a yaa jaa sɛ mna ni shie kre.”
Judae loplombo pre na kna mbo, “Ŋga u yo, ‘yaa jaa sɛ mna ni shie ŋga,’ chaa u chaa mbe uyɛ gbo kre.”
Yesu na kna mna yo pe pan mbo, “Tra mna e yiri, la, mi yiri nyjeeri. Yire pe waŋgra ŋga wolo, la, mi n yiri waŋgra ŋga nu.
Kre ki tia ni yo e pan na ee ku e sisam nu kre. A ee ku e sisam nu yɛŋgɛ, imi na ni niyɛ nyini e pan, a e n ni shɔ mu li ŋga wala.”
A pra u wie mbo, “Ŋu wi ŋmbi hin?” A Yesu na kna mbo, “Mi wi imi na ni klu mu yo e pan kre.
Nii wa na e kee nɛɛrɛ ni mbe yo, mbe tɛɛ mbe e gbun pimi ni. Ŋmba u ni tun wre pe kprafun, a nyjɛ ni yuu waŋgra nu yire pe kee nyjɛ ni loo mu yiri u pan.”
Pe n na chin na u Lɛ wre kee u yuu pe pan.
A Yesu na kna mbo, “Nyjila ŋga nu ee Lewo Biblɔ wre yire nyjeeri kre, ee chin na mi wi yɛŋgɛ, a ee chin na ni n na kee ka pini na niyɛ jaŋga ni, la, nyjɛ ni Lɛ wre ni nyina kre ni yuu.
A ŋmba u ni tun kre, mi na wre wi, u n da mu mi nunu ti tun. Ŋgi na hin? Ŋga u chaa kre ni pini nyjila kro nu.”
Lenɛɛrɛ mblɛ pra kee nyjɛ wra yo yire loo kre na u shɔ mu li.